አይፎን የኔ ፈጠራ ነው ያለው አሜሪካዊ፣ አፕልን በ10 ቢ. ዶላር ከሰሰ 
ፈጠራውን ያገኘሁት ከ24 አመታት በፊት ነው ብሏል  ቶማስ ኤስ ሮዝ የተባለው አሜሪካዊ አይፎን እ.ኤ.አ በ1992 ያገኘሁት የግሌ የፈጠራ ውጤት ነው፣ አፕል ኩባንያ የፈጠራ ውጤቴን ዘርፎኛልና 10 ቢሊዮን ዶላር ካሳ  ሊሰጠኝ ይገባል ሲል በኩባንያው ላይ ክስ መመስረቱን ዘ ቴሌግራፍ ዘገበ፡፡አሜሪካዊው እ.ኤ.አ በ1992 ኤሌክትሮኒክ ሪዲንግ ዲቫይስ ለተባለ ባለ አራት ማዕዘንና ስክሪን ያለው በእጅ የሚያዝ የፈጠራ ውጤቱ የባለቤትነት ማረጋገጫ እንዲሰጠው ለሚመለከተው አካል አመልክቶ እንደነበር ያስታወሰው ዘገባው፤አፕል ኩባንያ ከዚህ የፈጠራ ውጤቴ የወሰዳቸውን ቴክኖሎጂዎች በመጠቀም አይፎን፣ አይፓድና ሌሎች የኤሌክትሮኒክስ መሳሪያዎችን አምርቷል በሚል ክስ መመስረቱን ጠቁሟል፡፡ ግለሰቡ የእሱን ፈጠራና የአይፎንን ተመሳሳይነት ያረጋግጣሉ ያላቸውን የፈጠራ ውጤት ንድፎች ከክሱ ጋር አያይዞ ያቀረበ ቢሆንም፣ በወቅቱ ያቀረበውን የፈጠራ ባለቤትነት ማረጋገጫ ማመልከቻ ተከታትሎ ዳር ሳያደርሰው በመቅረቱ የባለቤት እውቅና ሳይሰጠው መቅረቱን በመጥቀስ፣በአፕል ላይ የመሰረተውን ክስ በአሸናፊነት ላይወጣው ይችላል መባሉን አስረድቷል፡፡ቶማስ ኤስ ሮዝ አቤቱታውን ለፍሎሪዳ ደቡባዊ አውራጃ ፍርድ ቤት ማቅረቡን የጠቆመው ዘገባው፤ ይሄም ሆኖ ግን አፕል በግለሰቡ የቀረበበትን የፈጠራ መብት ዝርፊያና የተመሰረተበትን ክስ በተመለከተ የሰጠው ምላሽ አለመኖሩን ገልጧል፡፡